**МИНИСТЕРСТВО НА ЗЕМЕДЕЛИЕТО И ХРАНИТЕ**

Проект

**Наредба за изменение и допълнение на Наредба № 8 от 2011 г. за сечите в горите** (обн., ДВ, бр. 64 от 2011 г.; изм. и доп., бр. 63 от 2013 г., бр. 72 от 2015 г., бр. 71 от 2017 г., бр. 84 от 2020 г.; изм. с Решение № 6888 от 8.06.2021 г. на ВАС на РБ, Решение № 4795 от 18.05.2022 г. на ВАС на РБ и Решение № 5288 от 1.06.2022 г. на ВАС на РБ – бр. 50 от 9.06.2023 г.)

**§ 1**. В чл. 1, ал. 1 се създават т. 7, 8 и 9:

„7. специфични изисквания при провеждане на сечи в защитни и специални горски територии.

8. условията и редът за изготвяне, издаване и одобряване на план – извлеченията и предписанията;

9. условията и редът за провеждане на сечи в изключителни случаи.“

**§ 2.** В чл. 5, ал. 1 се създава изречение второ: „Видовете сечи се отнасят към съответните насоки на стопанисване, съгласно приложение № 1, с изключение на случаите по чл. 34, ал. 1 и чл. 35, ал. 1.“

**§ 3.** В чл. 34 се правят следните изменения и допълнения:

1. Създава се нова ал. 3:

„(3) Санитарни сечи се провеждат когато:

а) са предвидени в горскостопански план или програма;

б) има издадено предписание от директора на съответната Регионална дирекция по горите или от съответната лесозащитна станция;

в) има одобрено план – извлечение, когато няма утвърден горскостопански план или за изменение на насоката на стопанисване при утвърден горскостопански план или програма.“

2. Досегашните ал. 3 и 4 стават съответно ал. 4 и 5.

3. Досегашната ал. 5 става ал. 6 и в нея думите „Алинея 4“ се заменят с „Алинея 5.“

**§ 4.** В чл. 35 се правят следните изменения и допълнения:

1. Алинея 2 се отменя.

2. Създава се нова ал.3:

„(3) Принудителни сечи се провеждат при условията на чл. 34, ал. 3“

3. Досегашната ал. 3 става нова ал. 4.

**§ 5.** В чл. 45 се правят следните изменения и допълнения:

1. В ал. 1 накрая се добавя „план-извлеченията, предписанията и в изключителни случаи“.

2. В ал. 2, т. 2 накрая се добавя „освен при изключителни случаи“.

**§ 6.** В чл. 46, ал. 1 накрая се добавя „като се изготвя план-извлечение и същото се одобрява от директора на съответната Регионална дирекция по горите.“.

**§ 7.** В чл.50, ал. 6 се правят следните изменения и допълнения:

1. Точка 3 се изменя така:

„3. се извършва сеч на дървета, създаващи опасност за функционирането на инфраструктурни обекти или за предотвратяване на опасности, застрашаващи живота и здравето на хората.“.

2. Създава се нова т. 4:

„4. сечта се извършва при възникване на природни бедствия и аварии“

3. Досегашната т. 4 става т. 5.

**§ 8.** Създава се чл. 51в:

„Чл.51в. (1) Решение за отсичане на дървета при потушаване на пожари и при възникнали природни бедствия и аварии се взима от:

1. служители на Изпълнителната агенция по горите или на нейните структури;

2. служители на Министерството на вътрешните работи или Министерство на отбраната;

3. областния управител или кмета на съответната община или упълномощени от тях лица;

4. държавен орган на изпълнителната власт, стопанисващ или контролиращ съответния инфраструктурен обект.

(2)При необходимост от отсичането на дървета за предотвратяване на пожари, природни бедствия и аварии, както и с цел превантивно премахване на дървета, създаващи опасност за функциониране на инфраструктурни обекти или застрашаващи живота и здравето на хората, решенията се вземат от лицата по ал. 1, т.1 по тяхно решение или по предложение на заинтересованите лица.

(3) Лицето взело решението съставя констативен протокол, в който описва причините, мястото, датата, отдел и подотдел, номер на имота съгласно кадастралния регистър или картата на възстановената собственост (в случай, че е известен); наименование на инфраструктурния обект; брой на дърветата за отсичане по дървесни видове, приблизителния им обем по категории дървесина и временния склад, където при необходимост ще се преместват повалените дървета или части от тях. За взетото решение се уведомява собственикът на горската територия и съответната регионална дирекция по горите на които се представя и копие от констативния протокол. В случай, че собственикът не може да бъде установен, копие от констативния протокол се предоставя на кмета на съответното населено място.

(4) Когато повалената дървесина възпрепятства нормалното функциониране на инфраструктурните обекти, дървесината се премества и складира по възможност в границите на имота по начин, който позволява функционирането на обектите.

(5) Собственикът организира транспорта на добитата дървесина, придружена с превозен билет издаден на основание на позволително за сеч. Позволителното за сеч се издава въз основа на констативния протокол по ал.3, след маркирането на челата на пъновете на отсечените немаркирани дървета с контролна горска марка с жълт цвят.

(6) В случаите по ал. 5, когато отсичането на дърветата е в насаждения/имоти за които има действащо позволително за сеч превозните билети се издават на основание позволителното за сеч, а констативния протокол се прилага към досието на насаждението.“

**§ 9**. В чл. 52 се правят следните изменения

1. В ал. 1, т. 1 се изменя така:

„1. утвърден горскостопански план или програма, одобрено план-извлечение, предписание, или в случаите на чл. 45, ал. 7 и ал. 8;“.

2. Създава се ал. 14:

„(14) В случаите на чл. 51в, позволително за сеч се издава, въз основа на констативния протокол, без да се спазват изискванията на ал. 1.“.

**§10.** Създават се чл. 52б и 52в:

„Чл. 52б. (1) Промяната на вида на сечта се извършва, без изготвяне и одобряване на план-извлечение, в случай че се запазва насоката на стопанисване. Преминаването от дългосрочно-постепенна или изборна сеч към краткосрочно-постепенна сеч не се допуска.

(2) План-извлечението се изготвя от лице, регистрирано в публичния регистър на Изпълнителна агенция по горите по чл. 235 от Закона за горите, оправомощено от собствениците или лицата, на които е предоставено управлението на съответната горска територия.

(3) Предложението за определяне или промяна на предвидената насока на стопанисване се подава до съответната регионална дирекция по горите, придружено със:

1. попълнено план-извлечение по образец, утвърден от изпълнителния директор на Изпълнителната агенция по горите;

2. обяснителна записка, в която се посочва основанието, налагащо промяната;

3. скица – когато предлаганата сеч ще се провежда в част от насаждението.

(4) Необходимостта от промяната по ал. 2 се установява от комисия, назначена от директора на регионалната дирекция по горите или оправомощено от него длъжностно лице.

(5) В комисиите по ал. 4 могат да се включват и представители на:

1. лесозащитна станция, когато се предвижда провеждане на санитарна сеч;

2. горска семеконтролна станция, когато се предлага провеждане на сеч в семепроизводствени насаждения и в насаждения с регистрирани източници за добив на горски репродуктивни материали;

3. дирекция на природния парк, когато провеждането на сечта е в насаждение на територията на природен парк;

4. собственика или оправомощено от него лице.

(6) В едномесечен срок от постъпване на предложението комисията изготвя протокол за работата си, с който се произнася относно необходимостта от промяната.

(7) В едномесечен срок от постъпване на предложението съответният орган по ал. 4 въз основа на протокола на комисията и представено решение или становище на компетентния орган по околна среда, одобрява или мотивирано отказва да одобри план-извлечението за определяне или промяна на насоката на стопанисване.

(8) Когато горскостопанският план или програма е в процес на изработване, насоките за стопанисване се определят с план-извлечение, като в случаите на сключен договор за изработването им, план-извлечението се съгласува и с лицето, на което е възложено изработването. План-извлеченията и предписанията за санитарни и принудителни сечи се предоставят за информация на лицето, на което е възложено изработването на съответния план или програма. Горскостопански план или програма се счита, че е в процес на изработване, от датата на обявяване на процедура за възлагане на изработването му или от датата на сключване на договора, до издаване на заповед за утвърждаване.

„(9) В случаите по ал. 8, комисията може да извършва проверка на терен при спазване на методиката по чл. 36, ал. 1 на Наредба № 18 от 2015 г. за инвентаризация и планиране в горските територии (обн., ДВ, бр. 82 от 2015 г.).

(10) Срокът на действие на план-извлечението съответства на срока на действието на горскостопанския план или програма, за която се отнася, а когато:

1. няма утвърден горскостопански план или програма, срока на действие на план-извлечението е до 18 месеца, считано от датата на неговото одобрение;

2. горскостопанския план или програма е в процес на изработване, срока на действие на план-извлечението е до утвърждаване на съответния план или програма.

Чл. 52 в. (1) Предписание за провеждане на санитарни и/или принудителни сечи се издава от Регионална дирекция по горите или съответната лесозащитна станция по образец, утвърден от изпълнителния директор Изпълнителната агенция по горите**.**

(2) Решението за издаване на предписанието е на Регионална дирекция по горите или съответната лесозащитна станция, въз основа на изготвен констативен протокол от теренна проверка.

(3) Срока на действие на предписанието се определя от Регионална дирекция по горите или съответната лесозащитна станция при отчитане на протокола от теренната проверка, въз основа на вида, особеностите и развитието на вредителя, технологията на добив, обема на предвиденото ползване и други фактори. Срокът на позволителното за сеч, не може да бъде по-дълъг от срока на предписанието.

(4) След изтичане на срока на предписанието и при доказана необходимост, може да се издаде ново предписание, след изготвяне на констативен протокол.“

**§ 11** В чл. 65, ал.1 думата „приложението“ се заменя с „приложение № 2“.

**§ 12**. В чл.68, ал. 1, т. 4 думите „чл.51а и 51б“ се заменят с „51в“.

**§ 13**. В чл. 72, т. 8 думите „чл. 51б“ се заменят с „чл. 51в“.

**§ 14**. Създава се приложение № 1 към чл. 5, ал. 1:

„Приложение № 1

към чл. 5, ал. 1

|  |  |
| --- | --- |
| Насоки на стопанисване | Видове сечи |
| Отгледна | * Осветления,
* прочистки,
* прореждания,
* пробирки,
* сечи за индивидуално производство на висококачествена дървесина,
* система от сечи за разновъзрастно стопанисване на горите по чл. 35е от Наредбата за сечите ,
* техническа сеч по чл. 36, ал. 1, т. 3 от Наредбата за сечите, за случаите на чл. 153, ал. 1, т. 1 от ЗГ,
* кастрене,
* отстраняване на подлеса.
 |
| Възобновителна | * краткосрочно-постепенна,
* постепенно-котловинна,
* групово-постепенна,
* неравномерно-постепенна,
* единично-изборна,
* групово-изборна,
* гола,
* сечи за индивидуално производство на висококачествена дървесина,
* система от сечи за разновъзрастно стопанисване на горите по чл. 35е от Наредбата за сечите,
* техническа сеч по чл. 36, ал. 1, т. 3 от Наредбата за сечите, за случаите на чл. 153, ал. 1, т. 1 от ЗГ
* кастрене,
* отстраняване на подлеса.

\*Забележка: Посочените възобновителни сечи включват съответните отгледни сечи във възобновените участъци. |
| Селекционна | * селекционна сеч,
* техническа сеч по чл. 36, ал. 1, т. 3 от Наредбата за сечите, за случаите на чл. 153, ал. 1, т. 1 от ЗГ
* кастрене.
 |
| Техническа | * техническа сеч по чл. 36, ал. 1 от Наредбата за сечите,
* кастрене,
* отстраняване на подлеса.
 |
| Трансформация | * техническа сеч по чл. 36, ал. 1, т. 3 от Наредбата за сечите, за случаите на чл. 153, ал. 1, т. 1 от ЗГ
* Осветления,
* прочистки,
* прореждания,
* пробирки,
* сечи за индивидуално производство на висококачествена дървесина,
* краткосрочно-постепенна,
* постепенно-котловинна,
* групово-постепенна,
* неравномерно-постепенна,
* единично-изборна,
* групово-изборна,
* изборно прореждане
* гола,
* кастрене,
* отстраняване на подлеса.
 |

**§15**. Досегашното Приложение към чл. 65, ал. 1 става Приложение № 2 към
чл. 65, ал. 1“.

**Заключителна разпоредба**

**§ 16**. Наредбата влиза в сила от деня на обнародването ѝ в „Държавен вестник“.

**КИРИЛ ВЪТЕВ**

*Министър на земеделието и храните*